
                               Către,
BIROUL PERMANENT AL

CAMEREI DEPUTAŢILOR
Vă înaintăm, alăturat, raportul asupra propunerii legislative pentru modificarea şi completarea Legii nr.211/2011 privind regimul deşeurilor, trimisă comisiei spre dezbatere în fond, în procedură obişnuită, cu adresa nr. PLx.219 din 29 mai 2012. 

VICEPREŞEDINTE,

                                                    ION CĂLIN

Bucureşti, 21.09.2012
              Nr.26/152
R A P O R T

asupra propunerii legislative pentru modificarea şi completarea Legii nr.211/2011 privind regimul deşeurilor
În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, spre dezbatere în fond, în procedură obişnuită, cu propunerea legislativă pentru modificarea şi completarea Legii nr.211/2011 privind regimul deşeurilor, trimisă cu adresa nr. PL-x.219 din 29 mai 2012.
Iniţiator: deputat Victor Socaciu – Grupul parlamentar al PSD.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.39/16.01.2012);

· avizul negativ al Comisiei juridice, de disciplină şi imunităţi (nr.31/444/31.05.2012) ;
· avizul negativ al Comisiei pentru industrii şi servicii (nr.23 /129/31.05.2012) ;
· punctul de vedere negativ al Guvernului (nr.3916/30.08.2012).
Propunerea legislativă are ca obiect de reglementare modificarea şi completarea Legii nr.211/2011 privind regimul deşeurilor, în sensul creării cadrului juridic pentru returnarea recipientelor din polietilen tereftalat (PET) de către consumatori către comercianţi, în vederea prevenirii generării de deşeuri din mase plastice în urma comercializării băuturilor ambalate în PET–uri şi a gestionării acestor deşeuri, prin instituirea unei garanţii aplicabilă acestui tip de ambalaje, respectiv sistemul – depozit, având la bază practica din unele ţări ale Uniunii Europene, respectiv Germania, Anglia şi Olanda, cu scopul de a asigura un nivel ridicat de protecţie a mediului şi a sănătăţii publice.
Propunerea legislativă a fost respinsă de Senat în şedinţa din 21 mai 2012.
Comisia propune Plenului Camerei Deputaţilor respingerea propunerii legislative întrucât sistemul de garanţie nu răspunde în fapt necesităţii de a rezolva problema deşeurilor de ambalaje, deoarece oferă o soluţie ideatică doar pentru o mică parte din deşeurile de ambalaje pentru care este necesară colectarea şi reciclarea. De asemenea, sistemul de garanţie va duce la creşteri de preţuri, blocarea unor lichidităţi financiare, ceea ce va reduce puterea de cumpărare a populaţiei. În acelaşi timp, sistemul de garanţie prezintă un risc major de fraudă din cauza faptului că nu pot fi urmărite şi scoase din uz ambalajele de PET pentru care s-a returnat deja garanţia.
Propunerea legislativă face parte din categoria legilor ordinare.

La dezbaterile care au avut loc în şedinţa comisiei din 19 septembrie 2012, au participat ca invitaţi, în conformitate cu prevederile art.54 şi 55 din Regulamentul Camerei Deputaţilor, republicat, cu modificările şi completările ulterioare, Cristiu Doru – director executiv şi Constantin Raluca - consultant în cadrul Asociaţiei Române pentru Ambalaje şi Mediu (ARAM). 
La lucrările comisiei au fost prezenţi 27 deputaţi, din totalul de 28 membri ai comisiei.

Raportul de respingere al comisiei a fost adoptat cu unanimitate de voturi.

Camera Deputaţilor este Cameră decizională, potrivit prevederilor art. 75, alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat, cu modificările şi completările ulterioare. 
                    VICEPREŞEDINTE,                                      SECRETAR,
                         ION CĂLIN                                       GHEORGHE CIOCAN

